promis de ne se quitter point du tout, jusques à ce que le mariage de Tisias que l’on tramoit se crettement, mesme du consentement de Leonise, fust achevé. Ains lors que Belesis voulut chercher quelque occasion de se justifier aupres de Leonise, & d’apaiser Cleodore, il les vit tousjours l’une aupres de l’autre : sans leur pouvoir non seulement parler se parément, mais mesme sans leurs pouvoir parler ; parce que si elles estoient sans compagnie étrangere, elles s’entretenoient bas & le laissoient avec leur Tante. Mais ce qui l’affligeoit encore plus, estoit que pour l’ordinaire, Tisias parloit à Leonise, & Hermogene à Cleodore : enfin Seigneur, le pauvre Belesis en vint au point, qu’il ne suportoit guere moins impatiemment que Cleodore parlast civilement à Hermogene, que de voir que Leonise luy parloit point, ou ne luy parloit qu’à mots interrompus, & encore avec colere. Si bien que quand il eust aimé égallement Cleodore & Leonise, il n’eust pû faire que ce qu’il faisoit : aussi crois-je, à vous parler sincerement, que l’amour d’Hermogene pour Cleodore, ralluma dés lors dans son cœur quelque estincelle de sa premiere flame, quoy qu’il ne le creust pas : mais il seroit impossible que la chose fust autrement, veû tout ce que je luy vis faire, & tout ce que je luy entendis dire. Il en vint mesme au point de haïr presques son Amy : il est vray qu’ils ne se voyoient gueres si ce n’estoit chez la Tante de Cleodore, où Belesis ne se pouvoit empescher d’aller : & où il n’alloit pourtant jamais, sans recevoir un nouveau déplaisir. Car comme Leonise croyoit en avoir esté trompée, elle vint à le haïr : & comme Cleodore voyoit qu’en favorisant Hermogene, elle luy faisoit dépit, elle affectoit dés qu’il entroit, de redoubler sa civilité
<references/>
Scudéry - Artamène ou le Grand Cyrus, cinquième partie, 1654.djvu/589